b'\n_START_ARTICLE_\n\xc3\x81ngel Pavlovsky\n_START_SECTION_\nBiografia\n_START_PARAGRAPH_\n\xc3\x81ngel Pavlovsky va n\xc3\xa9ixer a Rivera, una vila a la prov\xc3\xadncia de Buenos Aires, el 1941. Fill i n\xc3\xa9t d\'emigrants russos, va comen\xc3\xa7ar a treballar als 12 anys, al mateix temps que estudiava, per a poder portar el mateix ritme de vida que els seus amics m\xc3\xa9s rics. Va ser molt bon estudiant, el millor de la classe. En una entrevista, Pavlovsky explica que li va marcar molt un professor que li va conv\xc3\xa8ncer que no s\'ho havia de memoritzar tot, sin\xc3\xb3 que havia d\'entendre-ho, recorda que li va anar molt b\xc3\xa9 a l\'escola per\xc3\xb2 que, posteriorment, al teatre, no tenia l\'habitud de memoritzar, per aix\xc3\xb2 va comen\xc3\xa7ar a improvisar i fer espectacles en solitari i m\xc3\xa9s din\xc3\xa0mics. Ja el seu pare, que Pavlovsky considera un somiador, va ensenyar-li els valors del socialisme. En Pavlovsky s\'ha considerat sempre d\'esquerres._NEWLINE_Als 18 va anar a viure a Buenos Aires amb l\'objectiu d\'estudiar arquitectura per\xc3\xb2 un cop all\xc3\xa0 es va interessar m\xc3\xa9s pel m\xc3\xb3n de l\'espectacle i va comen\xc3\xa7ar treballant com a extra d\'\xc3\xb2pera al Teatro Argentino de La Plata. Els seus amics el van conv\xc3\xa8ncer que on era bo era al teatre, com a actor. El seu primer paper com a actor el va fer dirigit per V\xc3\xadctor Garc\xc3\xada. M\xc3\xa9s tard va ballar dansa contempor\xc3\xa0nia al teatre Col\xc3\xb3n de Buenos Aires i posteriorment va fer de mim de l\'\xc3\xb2pera de cambra. Llavors va decidir que el que m\xc3\xa9s li agradava era crear ell mateix els personatges i les situacions, i va comen\xc3\xa7ar a fer espectacles diversos, de vegades sol, d\'altres amb ballarins, etc. Des de l\'Argentina va con\xc3\xa8ixer el maig del 68 i l\'any seg\xc3\xbcent va marxar a Par\xc3\xads i Espanya per a participar de primera m\xc3\xa0 en aquest moviment. En aquest viatge va con\xc3\xa8ixer millor les idees d\'esquerres i les novetats art\xc3\xadstiques. L\'any 1970 va tornar a Buenos Aires, per\xc3\xb2 ja no era el mateix._NEWLINE_El 1973 va tornar Juan Per\xc3\xb3n a l\'Argentina i Pavlovsky, que estava representant amb \xc3\xa8xit Con pelos y se\xc3\xb1ales a Buenos Aires, va decidir instal\xc2\xb7lar-se a Barcelona, on viu i s\'ha establert professionalment fins a l\'actualitat. Quan va arribar a Barcelona, tot just van assassinar Carrero Blanco. De seguida va con\xc3\xa8ixer Joan Manuel Serrat, Quico Pi de la Serra, Llu\xc3\xads Llach, entre d\'altres, i de fet viu al pis on abans vivia Llu\xc3\xads Llach. En aquesta \xc3\xa8poca va veure que en un local de Madrid hi havia un espectacle amb molt d\'\xc3\xa8xit, en el qual, desafiant la censura, uns nois es vestien de dona i feien playbacks de Liza Minnelli, Marlene Dietrich, etc. quan venien els censors, canviaven les disfresses per una de pallasso. Aix\xc3\xb2 va inspirar Pavlovsky, per\xc3\xb2 ell no es considerava prou bo com a imitador, i a m\xc3\xa9s volia explicar coses, aix\xc3\xad que va comen\xc3\xa7ar a fer espectacles on es vestia de dona, cantava i parlava de les seves coses. Als anys setanta es va fer molt popular gr\xc3\xa0cies al personatge de La Pavlovsky, una estrella prolet\xc3\xa0ria que va interpretar en diferents muntatges, amb el qual no va trigar a passar a les portades de les revistes i a convertir-se en una icona homosexual quan, segons ell, "no estava de moda ser-ho" i malgrat ser bisexual. A Barcelona va afegir les idees progressistes, amb textos i can\xc3\xa7ons que parlen del que passa al m\xc3\xb3n, i va comen\xc3\xa7ar a fer actuacions m\xc3\xa9s sofisticades. Primer va comen\xc3\xa7ar al Barcelona de Noche, un local aleshores no gaire ben considerat per\xc3\xb2 al qual   anava tanmateix la gent m\xc3\xa9s burgesa de la ciutat, a la sortida de l\'\xc3\xb2pera. Poc m\xc3\xa9s tard anava a buscar-los directament actuant en hotels sofisticats i de prestigi, com per exemple el Ritz, i aix\xc3\xad va poder comen\xc3\xa7ar a actuar als teatres de la ciutat. Va fer espectacles sol o amb orquestres i ballarines, de petit i gran format._NEWLINE_El 1985 va anar a l\'Argentina per a actuar, en un espectacle que va anomenar La Pavlovsky.\n_START_SECTION_\nCuriositats\n_START_PARAGRAPH_\nEl paper de duquessa de Crackentorp, que Pavlovsky interpretar\xc3\xa0 al Liceu en 2010, va estar interpretat per Montserrat Caball\xc3\xa9 a Viena, a la mateixa obra.'